ঈদগাঁওতে হাজেরা-নুর ফাউন্ডেশন মেধাবৃত্তি পরীক্ষা অনুষ্ঠিত

‎
‎আজিজুর রহমান রাজু :
‎
‎কক্সবাজারের ঈদগাঁওয়ে হাজেরা-নুর ফাউন্ডেশন মেধাবৃত্তি পরীক্ষা অনুষ্ঠিত হয়েছে।  শনিবার ঈদগাহ জাহানারা ইসলাম বালিকা উচ্চ বিদ্যালয় ভেন্যুতে সকাল ১০টায় পরীক্ষা শুরু হয়। এতে উপজেলার স্কুল ও মাদ্রাসার অষ্টম শ্রেণির মেধাবী শিক্ষার্থীরা অংশ নেন।
‎
‎
‎মেধাবৃত্তির পরীক্ষা নিয়ন্ত্রক ও ঈদগাহ জাহানারা ইসলাম বালিকা উচ্চ বিদ্যালয় সহকারী প্রধান শিক্ষক মোঃ জসিম উদ্দীন জানান, ঈদগাঁও উপজেলার ৯টি মাদ্রাসা এবং ৬টি মাধ্যমিক বিদ্যালয়ের মোট ১২৭ জন শিক্ষার্থী এ মেধাবৃত্তি পরীক্ষায় অংশ নেয়। উপজেলার এমপিওভুক্ত স্কুল ও মাদ্রাসার প্রধানগণের সার্বিক পরামর্শে প্রশ্নপত্র প্রণয়ন, পরীক্ষা গ্রহণ ও উত্তরপত্র মূল্যায়ন সম্পূর্ণ নিরপেক্ষ ও স্বচ্ছভাবে সম্পন্ন করা হয়। পরীক্ষা শেষে একইদিন রাতের মধ্যেই বৃত্তি পরীক্ষার ফলাফল প্রকাশের কথা রয়েছে।
‎
‎ফাউন্ডেশন পরিচালক বাংলাদেশ সুপ্রিম কোর্টের আইনজীবী ব্যারিস্টার নুরুল আজিম জানান, এই মেধাবৃত্তি কেবল আর্থিক সহায়তা নয়; এটি শিক্ষার্থীদের হৃদয়ে অধ্যবসায়, সততা ও সুস্থ প্রতিযোগিতার বীজ বপনের একটি প্রয়াস। এর মাধ্যমে স্থানীয় পর্যায়ে সুপ্ত ও প্রকৃত মেধা বিকশিত হবে এবং আগামীর আলোকিত সমাজ গঠনে তরুণ প্রজন্ম আরও দৃঢ় প্রত্যয়ে এগিয়ে যাবে।
‎
‎পরীক্ষা পরিচালনা কমিটির সদস্য ও ঈদগাহ আলমাছিয়া ফাজিল মাদ্রাসার সহকারী অধ্যাপক নাজমুল হোসাইন সাজেদ জানান, প্রতিষ্ঠান প্রধানগণের পরামর্শমতে মাত্র ৫০ টাকা ফিতে শিক্ষার্থীদেরকে মেধাবৃত্তি পরীক্ষায় অংশগ্রহণের সুযোগ দেয়া হয়েছে। বৃত্তিপ্রাপ্ত শিক্ষার্থীদেরদেরকে নগদ ১ লাখ টাকার বৃত্তিসহ সনদপত্র ও ক্রেস্ট প্রদান করা হবে।
‎
‎পরীক্ষা পরিদর্শন করেন ঈদগাহ আলমাছিয়া ফাজিল (ডিগ্রী) মাদ্রাসার উপাধ্যক্ষ নুরুল আবছার কাদেরী, গোমাতলী উচ্চ বিদ্যালয় প্রধান শিক্ষক আবদুল জলিল, সহকারী প্রধান শিক্ষক মুহাম্মদ আলম, ইছাখালী দাখিল মাদ্রাসার সুপার এমদাদুল হক, ঈদগাহ শাহ জব্বারিয়া আদর্শ দাখিল মাদ্রাসা সহ-সুপার নুরুল আজিম, ঈদগাঁও উপজেলা প্রেসক্লাব সভাপতি সেলিম উদ্দিন, সাংবাদিক কাফি আনোয়ার, আতিকুর রহমান মানিক, এসএম তারিকুল হাসান, বজলুর রহমান ও আজিজুর রহমান রাজু প্রমুখ।
‎
‎জানা যায়, চট্টগ্রাম শহরের বিখ্যাত একটি স্কুলের শিক্ষক প্যানেল পরীক্ষার প্রশ্নপত্র প্রণয়ন করেন। ঈদগাঁও সরকারী প্রাথমিক বিদ্যালয় ও নাপিতখালী সরকারী প্রাথমিক বিদ্যালয়ের শিক্ষক প্যানেল হল পর্যবেক্ষকের দায়িত্বপাল করেন। উত্তরপত্র মূল্যায়ন করেন কক্সবাজার সদর, রামু ও ঈদগাঁও উপজেলার শিক্ষক প্যানেল। পরীক্ষায় নিরীক্ষক হিসেবে সার্বিক তদারকিতে ছিলেন নাপিতখালী মাধ্যমিক বিদ্যালয়ের প্রধান শিক্ষক নজরুল ইসলাম হোছাইনী।
‎
‎উল্লেখ্য, হাজেরা-নুর ফাউন্ডেশন দীর্ঘদিন ধরে ঈদগাঁও অঞ্চলে শিক্ষা ও সামাজিক উন্নয়নে নিষ্ঠা ও আন্তরিকতার সঙ্গে কাজ করে যাচ্ছে।
‎
‎পরীক্ষা শেষে ইনকিলাব মঞ্চের মুখপাত্র বিপ্লবী শরীফ ওসমান হাদির আত্মার মাগফেরাত কামনায় দোয়া ও মোনাজাত করেন আলমাছিয়া মাদরাসার উপাধ্যক্ষ নুরুল আবছার কাদেরী।
‎