ঢাকায় আসছেন জোবাইদা রহমান, খালেদা জিয়ার বিদেশে চিকিৎসার প্রস্তুতি

সিবিএন ডেস্ক :

বিএনপির ভারপ্রাপ্ত চেয়ারম্যান তারেক রহমানের স্ত্রী জোবাইদা রহমান লন্ডন থেকে ঢাকার উদ্দেশে রওনা হচ্ছেন। সংকটাপন্ন অবস্থায় হাসপাতালে চিকিৎসাধীন বিএনপি চেয়ারপার্সন খালেদা জিয়াকে উন্নত চিকিৎসার জন্য লন্ডনে নেওয়ার প্রস্তুতি চলছে—বিএনপির উচ্চ পর্যায়ের একাধিক সূত্র এমন তথ্য নিশ্চিত করেছে বিবিসিকে।

ঢাকায় পৌঁছে জোবাইদা রহমান খালেদা জিয়ার শারীরিক অবস্থা মূল্যায়ন করে তাকে নিয়ে লন্ডন যাত্রার সিদ্ধান্ত নেবেন।

এদিকে, বৃহস্পতিবার কাতার জানিয়েছে—খালেদা জিয়াকে বিদেশে নিতে হলে এয়ার অ্যাম্বুলেন্স পাঠাতে তারা প্রস্তুত। এর আগে শুক্রবার জুমার নামাজের পর দেশের সব মসজিদে তার সুস্থতার জন্য দোয়ার আহ্বান জানিয়েছে অন্তর্বর্তীকালীন সরকার।

বুধবার বিএনপি চেয়ারপার্সনের প্রেস উইং জানায়, গত ২৪ ঘণ্টায় খালেদা জিয়ার শারীরিক অবস্থায় উল্লেখযোগ্য পরিবর্তন না এলেও চিকিৎসকরা এটিকে ‘স্থিতিশীল’ হিসেবে বিবেচনা করছেন।

একইদিন যুক্তরাজ্যের বিশেষজ্ঞ চিকিৎসক রিচার্ড বিল ঢাকায় এসে খালেদা জিয়ার চিকিৎসক দলের সঙ্গে যুক্ত হন। ফুসফুস ও হৃদযন্ত্রের গুরুতর সংক্রমণ নিয়ে গত ২৩ নভেম্বর এভারকেয়ার হাসপাতালে ভর্তি হন খালেদা জিয়া। পরবর্তীতে তিনি কিডনি জটিলতা, হৃদরোগ ও নতুন করে নিউমোনিয়ায় আক্রান্ত হন। শারীরিক অবস্থার অবনতি হলে ১ ডিসেম্বর তাকে ভেন্টিলেশনে নেওয়া হয়।

তার চিকিৎসায় দেশি-বিদেশি বিশেষজ্ঞদের সমন্বয়ে গঠিত মেডিকেল বোর্ডের সদস্য জোবাইদা রহমানও চিকিৎসা সিদ্ধান্তে যুক্ত রয়েছেন। ইতোমধ্যে যুক্তরাজ্য ও চীন থেকে আরও দুটি বিশেষজ্ঞ চিকিৎসক দল বোর্ডে যোগ দিয়েছে।