আলীকদমে যথাযোগ্য মর্যাদায় মহান বিজয় দিবস উদযাপন

সুশান্ত কান্তি তঞ্চঙ্গ্যাঁ, আলীকদম;

বান্দরবান পার্বত্য জেলার আলীকদম উপজেলায় মহান বিজয় দিবস ২০২৫ যথাযোগ্য মর্যাদা ও উৎসবমুখর পরিবেশে পালিত হয়েছে।

মঙ্গলবার (১৬ ডিসেম্বর) সকালে সূর্যোদয়ের সঙ্গে সঙ্গে আলীকদম উপজেলা প্রশাসনের আয়োজনে উপজেলা স্মৃতিসৌধ প্রাঙ্গণে পুষ্পমাল্য অর্পণের মাধ্যমে দিবসটির কর্মসূচির সূচনা হয়।

সকাল ৯টায় আনুষ্ঠানিকভাবে জাতীয় পতাকা উত্তোলনের পর উপজেলা পরিষদ মাঠে বিভিন্ন স্কুল-কলেজের শিক্ষার্থী, আনসার ও পুলিশ বাহিনী এবং ফায়ার সার্ভিসের অংশগ্রহণে কুচকাওয়াজ অনুষ্ঠিত হয়। পরে উপজেলা প্রশাসনের উদ্যোগে বীর মুক্তিযোদ্ধা ও শহীদ পরিবারের সদস্যদের সংবর্ধনা প্রদান এবং বিজয় মেলার উদ্বোধন করা হয়।

অনুষ্ঠানে প্রধান অতিথি হিসেবে উপস্থিত ছিলেন আলীকদম উপজেলা নির্বাহী কর্মকর্তা মনজুর আলম।

বিশেষ অতিথি হিসেবে উপস্থিত ছিলেন আলীকদম থানার ভারপ্রাপ্ত কর্মকর্তা (ওসি) আলমগীর হোসেন, উপজেলা কৃষি কর্মকর্তা সোহেল রানা, উপজেলা মৎস্য কর্মকর্তা আসাদুজ্জামান, বীর মুক্তিযোদ্ধা কমান্ডার আব্দুল মান্নান, বিএনপির সাবেক যুগ্ম আহ্বায়ক জুলফিকার আলী ভুট্টো, ২নং চৈক্ষ্যং ইউপি চেয়ারম্যান জয়নাল আবেদনী, ৩নং নয়াপাড়া ইউপি চেয়ারম্যান কফিল উদ্দিনসহ বিভিন্ন স্কুল ও কলেজের শিক্ষক-শিক্ষার্থীরা।

বক্তারা মহান মুক্তিযুদ্ধের চেতনায় দেশ গঠনে সবাইকে ঐক্যবদ্ধভাবে কাজ করার আহ্বান জানান এবং বীর শহীদদের আত্মত্যাগ গভীর শ্রদ্ধার সঙ্গে স্মরণ করেন।