জেন অস্টেনের ২৫০তম জন্মবার্ষিকী উপলক্ষে কক্সবাজার ইন্টারন্যাশনাল ইউনিভার্সিটিতে স্মরণ অনুষ্ঠান

নিজস্ব প্রতিবেদক:
বিশ্বসাহিত্যের অন্যতম শ্রেষ্ঠ ঔপন্যাসিক জেন অস্টেনের ২৫০তম জন্মবার্ষিকী উপলক্ষে কক্সবাজার ইন্টারন্যাশনাল ইউনিভার্সিটিতে ইংরেজি বিভাগের উদ্যোগে আলোচনা সভা ও সাংস্কৃতিক অনুষ্ঠান সম্পন্ন হয়েছে।
১৯ ডিসেম্বর সকালে বিশ্ববিদ্যালয়ের অডিটোরিয়ামে এই অনুষ্ঠানের শুরুতে স্বাগত বক্তব্য রাখেন ডিন অধ্যাপক কাজী মোস্তাইন বিল্লাহ।
বক্তব্যে তিনি জেন অস্টেনের সাহিত্যিক অবদান, নারীর অবস্থান ও সমাজচিত্রে তাঁর অনন্য দৃষ্টিভঙ্গি তুলে ধরেন৷
পরবর্তীতে শিক্ষার্থীদের অংশগ্রহণে অনুষ্ঠিত হয়েছে প্রবন্ধ উপস্থাপন পর্ব, যেখানে জেন অস্টেনের উপন্যাস, চরিত্র নির্মাণ ও সাহিত্যিক প্রভাব নিয়ে আলোচনা করা হয়েছে।
অনুষ্ঠানের অন্যতম আকর্ষণ হিসেবে ছিল জেন অস্টেনের উপন্যাসের চরিত্রসমূহকে নিয়ে রোল প্লে সেগমেন্ট, যেখানে শিক্ষার্থীরা বিভিন্ন চরিত্রে অভিনয়ের মাধ্যমে তাঁর সাহিত্যজগতকে জীবন্ত করে তোলার এক অনন্য প্রচেষ্টা চালিয়েছেন। এছাড়াও আয়োজন করা হয়েছে চিঠি পাঠ পর্ব, যা জেন অস্টেনের সময়কাল ও সাহিত্যিক আবহকে আরও গভীরভাবে অনুধাবনে সহায়ক ছিল।
এছাড়াও শিক্ষার্থীদের অংশগ্রহণে অনুষ্ঠিত হয়েছে জেন অস্টেনের উপন্যাসভিত্তিক চরিত্র উপস্থাপন, যেখানে তৎকালীন ঐতিহাসিক পোশাক ও সাজসজ্জার মাধ্যমে সাহিত্যিক চরিত্রগুলোকে রূপায়িত করেন।
এই আয়োজনের মাধ্যমে শিক্ষার্থীদের মধ্যে বিশ্বসাহিত্যের প্রতি আগ্রহ সৃষ্টি, সৃজনশীলতা বিকাশ এবং জেন অস্টেনের সাহিত্যিক উত্তরাধিকারকে নতুন প্রজন্মের কাছে তুলে ধরাই ছিল অনুষ্ঠানের মূল উদ্দেশ্য।
অনুষ্ঠানে ইংরেজি বিভাগের একাডেমিক এডভাইজার এসোসিয়েট প্রফেসর সাদাত জামান খান, চেয়ারম্যান তামান্না নওরীন আজমসহ শিক্ষক, শিক্ষার্থী, গবেষক ও সাহিত্যপ্রেমীরা স্বতঃস্ফূর্তভাবে অংশগ্রহণ করেন।