আলীকদমে সেনাজোন ও উপজেলা প্রশাসনের যৌথ সচেতনতামূলক সম্মেলন অনুষ্ঠিত

সুশান্ত কান্তি তঞ্চঙ্গ্যাঁ, আলীকদম;

বান্দরবানের আলীকদম উপজেলায় সেনাজোন ও উপজেলা প্রশাসনের যৌথ উদ্যোগে একটি সচেতনতামূলক সম্মেলন অনুষ্ঠিত হয়েছে।

বুধবার (১৭ ডিসেম্বর) বেলা ১২টায় আলীকদম উপজেলা পরিষদের হলরুমে এ সম্মেলন অনুষ্ঠিত হয়। সম্মেলনে উপজেলার সার্বিক আইনশৃঙ্খলা পরিস্থিতি, শিক্ষা ও স্বাস্থ্যসেবা উন্নয়ন, চোরাচালান ও মাদক নিয়ন্ত্রণ, অবৈধভাবে পাহাড় কাটা ও বালি উত্তোলন বন্ধ, সংরক্ষিত মাতামুহুরী রিজার্ভে জমি ও পাহাড় দখল উচ্ছেদ, বন উজাড় রোধ, বাজার ব্যবস্থাপনায় শৃঙ্খলা ফেরানো এবং ব্যাটারিচালিত টমটমের দৌরাত্ম্য কমানোসহ বিভিন্ন গুরুত্বপূর্ণ বিষয়ে বিস্তারিত আলোচনা করা হয়।

আলোচনা সভায় বক্তারা বলেন, আলীকদমের শান্তি-শৃঙ্খলা ও টেকসই উন্নয়নের জন্য প্রশাসন ও সাধারণ জনগণের সমন্বিত সহযোগিতা অত্যন্ত জরুরি। এ সময় সেনাজোন ও উপজেলা প্রশাসনের পক্ষ থেকে আইনশৃঙ্খলা পরিস্থিতি স্বাভাবিক রাখতে সকল শ্রেণি-পেশার মানুষের সহযোগিতা কামনা করা হয়।

সভায় উপস্থিত ছিলেন আলীকদম সেনা জোনের উপ-অধিনায়ক মেজর হাসান পলাশ, আলীকদম উপজেলা নির্বাহী কর্মকর্তা মনজুর আলম, আলীকদম থানার তদন্ত কর্মকর্তা মো. আমজাদ হোসেন, সদর ইউপি চেয়ারম্যান নাছির উদ্দিন, নয়াপাড়া ইউপি চেয়ারম্যান কফিল উদ্দিন, কুরুকপাতা ইউপি চেয়ারম্যান ক্রাতপুং ম্রোসহ স্থানীয় গণ্যমান্য ব্যক্তি, বন বিভাগের তৈন রেঞ্জ কর্মকর্তা মো. আরিফুল ইসলাম এবং সাংবাদিকরা।