পেকুয়ায় বিনামূল্যে ৩৬ জন ছানি রোগীর সফল অস্ত্রোপচার সম্পন্ন করেছে এলিট আই কেয়ার হাসপাতাল

পেকুয়া প্রতিনিধি;

পেকুয়ায় বিনামূল্যে ৩৬ জন ছানি রোগীর সফল অস্ত্রোপচার সম্পন্ন করেছে চট্টগ্রামের হালিশহরস্থ এলিট আই কেয়ার চক্ষু হাসপাতাল। পেকুয়া উপজেলা সমিতি চট্টগ্রামের উদ্যোগে এবং আল্লামা আবুল খাইর ফাউন্ডেশনের সহযোগিতায় এ কার্যক্রম বাস্তবায়িত হয়। শুক্রবার রোগীদের পরবর্তী চেক-আপের পর চোখের ব্যান্ডেজ খুলে দেওয়া হয়। এ সময় বিনামূল্যে ওষুধ, চোখের ড্রপ ও প্রয়োজনীয় চশমা সরবরাহ করা হয়।

পেকুয়া উপজেলা সমিতির সাধারণ সম্পাদক প্রফেসর মোহাম্মদ আবদুর রহিম জানান, গত ২৭ নভেম্বর পেকুয়ার শিলখালীর ছৈয়দা খাতুন এতিমখানা ও হেফজখানার মাঠে দিনব্যাপী বিনামূল্যের চক্ষু শিবির অনুষ্ঠিত হয়। এলিট আই কেয়ার হাসপাতালের প্রযুক্তিগত সহায়তা এবং আল্লামা আবুল খাইর ফাউন্ডেশনের পৃষ্ঠপোষকতায় আয়োজিত ওই শিবিরে প্রায় দেড় হাজার মানুষ চক্ষু সেবা গ্রহণ করেন।

শিবিরে প্রাথমিক পরীক্ষা-নিরীক্ষা শেষে ছানি সমস্যায় আক্রান্ত বাছাইকৃত ৫০ রোগীর মধ্যে ৩৬ জনকে তাৎক্ষণিক অস্ত্রোপচারের জন্য নির্বাচন করা হয়। পরে তাদের চট্টগ্রামের হালিশহর এলিট আই কেয়ার হাসপাতালে নিয়ে গিয়ে আধুনিক প্রযুক্তিতে বিনামূল্যে ছানি অপারেশন সম্পন্ন করা হয়। অপারেশন পরিচালনা করেন হাসপাতালের পরিচালক ও চক্ষু বিশেষজ্ঞ ডা. দিদারুল ইসলাম এবং তার সহকারী সার্জন দল।

অস্ত্রোপচারকৃত রোগীদের উচ্চমানের লেন্স প্রতিস্থাপনের পাশাপাশি প্রয়োজনীয় পরবর্তী চিকিৎসা, ওষুধ ও সুরক্ষামূলক চশমা বিনামূল্যে প্রদান করা হয়।

পেকুয়া উপজেলা সমিতি চট্টগ্রামের সভাপতি অধ্যাপক নুরুল আমিন চৌধুরী বলেন, “অসহায় ও স্বল্প আয়ের মানুষের মাঝে এমন স্বাস্থ্যসেবা পৌঁছে দিতে পেরে আমরা গর্বিত। আগামীতেও আরও বৃহৎ পরিসরে স্বাস্থ্যসেবা কার্যক্রম পরিচালনা করা হবে।”

আল্লামা আবুল খাইর ফাউন্ডেশনের চেয়ারম্যান মোহাম্মদ সুহাইল সালেহ বলেন, “সমাজের প্রান্তিক মানুষের পাশে দাঁড়ানো আমাদের অঙ্গীকার। পেকুয়া উপজেলা সমিতির সঙ্গে সমন্বয়ে ভবিষ্যতে আরও বড় পরিসরে উন্নতমানের চিকিৎসা সেবা দেওয়ার পরিকল্পনা রয়েছে।”

স্থানীয়দের মতে, পাহাড়ি ও প্রত্যন্ত এলাকায় দীর্ঘদিন ধরে চক্ষু চিকিৎসা সুবিধার ঘাটতি থাকায় এ ধরনের বিনামূল্যের চিকিৎসা শিবির সাধারণ মানুষের জন্য আশীর্বাদ হয়ে দাঁড়িয়েছে।