হাসেমিয়া মাদ্রাসার সাবেক রেক্টরের পুত্র ইলিয়াছ আর নেই, এশারের পর জানাজা

মুহাম্মদ আবু সিদ্দিক ওসমানী :

কক্সবাজার শহরের হাসেমিয়া কামিল মাদ্রাসার সাবেক রেক্টর, বিশিষ্ট ইসলামি স্কলার মরহুম আলহাজ্ব মাওলানা মুজহের আহমদ এর কনিষ্ঠ সন্তান এ.এস.এম ইলিয়াছ (৬৮) আর নেই। শনিবার (২০ ডিসেম্বর) সকাল সাড়ে ৭ টায়
চট্টগ্রাম শহরের পার্ক ভিউ হাসপাতালে চিকিৎসাধীন অবস্থায় তিনি ইন্তেকাল করেন (ইন্নালিল্লাহি–রাজেউন)।

মরহুম এ.এস.এম ইলিয়াছ কক্সবাজার শহরের পিটি স্কুলস্থ রুমালিয়ার ছরার রেক্টর ভবনের বাসিন্দা ছিলেন। তিনি ক্যান্সারে আক্রান্ত হয়ে দীর্ঘদিন অসুস্থ ছিলেন। মৃত্যুকালে তিনি স্ত্রী, ২ পুত্র ও এক কন্যা সন্তান সহ অসংখ্য আত্মীয় স্বজন ও গুণগ্রাহী রেখে যান। সফল পিতা এ.এস.এম ইলিয়াছের জ্যেষ্ঠ সন্তান আবু সালেম মোহাম্মদ নোমান ভোলা জেলার চীফ জুডিসিয়াল ম্যাজিস্ট্রেট, দ্বিতীয় পুত্র আবু হাসান মোহাম্মদ নাঈম বান্দরবান মহিলা সরকারি কলেজের ইংরেজি বিষয়ের সহযোগী অধ্যাপক। একমাত্র কন্যা বিশিষ্ট দন্ত চিকিৎসক ডা. লুবানা তাহসিন চট্টগ্রামের একটি বেসরকারি হাসপাতালে কর্মরত। মরহুম এ.এস.এম ইলিয়াছের জ্যেষ্ঠ ভাই আবু ইউসুফ মোহাম্মদ ইয়াহিয়া সোনালী ব্যাংকের সাবেক এসিস্ট্যান্ট জেনারেল ম্যানেজার ছিলেন।

জানাজা :
মরহুম এ.এস.এম ইলিয়াছ এর নামাজে জানাজা শনিবার (২০ ডিসেম্বর) এশারের নামাজের পর রাত ৮টা ১৫ মিনিটে হাসেমিয়া কামিল মাদ্রাসা মাঠে অনুষ্ঠিত হবে বলে মরহুমের ভাগিনা সাইফুল ইসলাম জানিয়েছেন।

লুৎফুর রহমান কাজল এর শোক :

জাতীয়তাবাদী ছাত্রদল কক্সবাজার জেলা শাখার সাবেক আহবায়ক এ.এস.এম ইলিয়াছ এর মৃত্যুতে কক্সবাজার-৩ আসনের সাবেক সংসদ সদস্য ও ত্রয়োদশ জাতীয় সংসদ নির্বাচনে বিএনপি মনোনীত সংসদ সদস্য পদপ্রার্থী লুৎফুর রহমান কাজল গভীর শোক প্রকাশ করেছেন। তিনি মরহুমের বিদেহী আত্মার মাগফেরাত কামনা করে শোকসন্তপ্ত পরিবারের সদস্যদের প্রতি আন্তরিক সমবেদনা জ্ঞাপন করেছেন।