হাসেমিয়া মাদ্রাসার সাবেক রেক্টরের পুত্র ইলিয়াছের দাফন সম্পন্ন

মুহাম্মদ আবু সিদ্দিক ওসমানী :

কক্সবাজার শহরের হাসেমিয়া কামিল মাদ্রাসার সাবেক রেক্টর, বিশিষ্ট ইসলামি স্কলার মরহুম আল্লামা মুজহের আহমদ এর কনিষ্ঠ সন্তান এ.এস.এম ইলিয়াছ এর জানাজা ও দাফন সম্পন্ন হয়েছে। শনিবার (২০ ডিসেম্বর) রাত সোয়া ৮টায় হাসেমিয়া কামিল মাদ্রাসা মাঠে মরহুমের জ্যেষ্ঠ সন্তান, ভোলা জেলার চীফ জুডিসিয়াল ম্যাজিস্ট্রেট আবু সালেম মোহাম্মদ নোমান এর ইমামতিতে বিশাল নামাজে জানাজা অনুষ্ঠিত হয়। জানাজার পূর্বে মরহুম এ.এস.এম ইলিয়াছের জ্যেষ্ঠ ভাই, সোনালী ব্যাংকের সাবেক এসিস্ট্যান্ট জেনারেল ম্যানেজার আবু ইউসুফ মোহাম্মদ ইয়াহিয়া, মরহুমের সন্তান বিচারক আবু সালেম মোহাম্মদ নোমান, মরহুমের পরিবারের সদস্য হাফেজ সাফওয়ান বিন সাইফুল্লাহ, অ্যাডভোকেট মুহাম্মদ আবু সিদ্দিক ওসমানী বক্তব্য রাখেন। জানাজায় বিভিন্ন শ্রেণী পেশার প্রচুর মুসল্লীর সমাগম ঘটে। জানাজা শেষে কক্সবাজার শহরের রুমালিয়ার ছরা জামে মসজিদ সংলগ্ন কবরস্থানে পিতা আল্লামা মোজহের আহমদ ও মাতা শবেমেরাজ বেগম এর কবরের পাশে পুত্র এ.এস.এম ইলিয়াছকে চিরনিদ্রায় শায়িত করা হয়।

এ.এস.এম ইলিয়াছ (৬৮) শনিবার (২০ ডিসেম্বর) সকাল সাড়ে ৭ টায় চট্টগ্রাম শহরের পার্ক ভিউ হাসপাতালে লাইফ সাপোর্টে থাকাবস্থায় ইন্তেকাল করেন (ইন্নালিল্লাহি–রাজেউন)। মরহুম এ.এস.এম ইলিয়াছ কক্সবাজার শহরের পিটি স্কুলস্থ উত্তর রুমালিয়ার ছরার রেক্টর ভবনের বাসিন্দা ছিলেন। তিনি ক্যান্সারে আক্রান্ত হয়ে দীর্ঘদিন অসুস্থ ছিলেন। মৃত্যুকালে তিনি স্ত্রী, ২ পুত্র ও এক কন্যা সন্তান সহ অসংখ্য আত্মীয় স্বজন ও গুণগ্রাহী রেখে যান। সফল পিতা এ.এস.এম ইলিয়াছ ও রত্নগর্ভা মুনিফা বেগমের জ্যেষ্ঠ সন্তান আবু সালেম মোহাম্মদ নোমান ভোলা জেলার চীফ জুডিসিয়াল ম্যাজিস্ট্রেট, দ্বিতীয় পুত্র আবু হাসান মোহাম্মদ নাঈম বান্দরবান মহিলা সরকারি কলেজের ইংরেজি বিষয়ের সহযোগী অধ্যাপক। একমাত্র কন্যা বিশিষ্ট দন্ত চিকিৎসক ডা. লুবানা তাহসিন চট্টগ্রামের একটি বেসরকারি হাসপাতালে কর্মরত।

লুৎফুর রহমান কাজল এর শোক :

জাতীয়তাবাদী ছাত্রদল কক্সবাজার জেলা শাখার সাবেক আহবায়ক এ.এস.এম ইলিয়াছ এর মৃত্যুতে কক্সবাজার-৩ আসনের সাবেক সংসদ সদস্য ও ত্রয়োদশ জাতীয় সংসদ নির্বাচনে বিএনপি মনোনীত সংসদ সদস্য পদপ্রার্থী লুৎফুর রহমান কাজল গভীর শোক প্রকাশ করেছেন। তিনি মরহুমের বিদেহী আত্মার মাগফেরাত কামনা করে শোকসন্তপ্ত পরিবারের সদস্যদের প্রতি আন্তরিক সমবেদনা জ্ঞাপন করেছেন।

কসউবিয়ান পরিবারের শোক :
এসএসসি ১৯৭২ ব্যাচের সদস্য কক্সবাজার সরকারি উচ্চ বিদ্যালয়ের প্রাক্তন ছাত্র কসউবিয়ান
এ.এস.এম ইলিয়াছ এর মৃত্যুতে কসউবি প্রাক্তন ছাত্র পরিষদ এর পক্ষে প্রধান নির্বাহী সমন্বয়ক এম. এম সিরাজুল ইসলাম, সাংগঠনিক সমন্বয়ক মোহিব্বুল মোক্তাদীর তানিম, সদস্য সচিব সাঈদ বিন জেবর, শেখ আশিকুজ্জামান, মনোয়ার কামাল জিসান গভীর শোক প্রকাশ করে মরহুমের বিদেহী আত্মার মাগফেরাত কামনা এবং শোকসন্তপ্ত পরিবারের সদস্যদের প্রতি আন্তরিক সমবেদনা জ্ঞাপন করেছেন।

এছাড়া রুমালিয়ার ছরা দোকান মালিক সমিতির নেতৃবৃন্দ সহ আরো বিভিন্ন সংগঠন ও প্রতিষ্ঠান এ.এস.এম ইলিয়াছ এর মৃত্যুতে শোক প্রকাশ করেছেন।