ডিজিটাল যুগে পাঠাভ্যাস ফিরিয়ে আনতে পেকুয়ায় বই উৎসব

পেকুয়া প্রতিনিধি;

কক্সবাজারের পেকুয়ায় জাতীয় গ্রন্থকেন্দ্রের উদ্যোগে এবং রাজাখালী এয়ার আলী খান আদর্শ উচ্চ বিদ্যালয়ের সহযোগিতায় প্রতিষ্ঠানভিত্তিক গ্রন্থপাঠ কার্যক্রমের উদ্বোধন ও বই বিতরণ অনুষ্ঠান অনুষ্ঠিত হয়েছে। রোববার (৭ ডিসেম্বর) সকাল সাড়ে ১১টায় বিদ্যালয়ের হলরুমে আয়োজিত অনুষ্ঠানে শিক্ষক, শিক্ষার্থী, স্থানীয় গণমান্য ব্যক্তি ও সংস্কৃতিকর্মীদের উপস্থিতিতে এক প্রাণবন্ত আলোচনা সভার আয়োজন করা হয়।

অনুষ্ঠানে সভাপতিত্ব করেন বিদ্যালয়ের প্রধান শিক্ষক মো. জাহেদ উল্লাহ। প্রধান অতিথি হিসেবে উপস্থিত ছিলেন জাতীয় গ্রন্থকেন্দ্রের সহকারী পরিচালক মোহাম্মদ ইনামুল হক।

বিশেষ অতিথি হিসেবে উপস্থিত ছিলেন বিদ্যালয়ের সহকারী প্রধান শিক্ষক জিয়াবুল করিম, সিনিয়র শিক্ষক মাওলানা ফরিদুল মোস্তাফা, চট্টগ্রাম জজকোর্টের এডভোকেট আসাদ উল্লাহ, উপ-সহকারী কৃষি কর্মকর্তা ও রাজাখালী উন্মুক্ত পাঠাগারের সভাপতি ম. ফ. ম. জাহিদুল ইসলাম, পেকুয়া উপজেলা প্রেসক্লাবের সাধারণ সম্পাদক এম দিদারুল করিম, সুপ্রভাত পত্রিকার পেকুয়া প্রতিনিধি এস. এম. জুবাইদ প্রমুখ।

প্রধান অতিথির বক্তব্যে মোহাম্মদ ইনামুল হক বলেন, “বই মানুষের মানস গঠনে সবচেয়ে শক্তিশালী হাতিয়ার। পাঠ্যবইয়ের বাইরে সাহিত্য, বিজ্ঞান, ইতিহাসসহ বিভিন্ন বিষয়ে বই পড়ার অভ্যাস শিক্ষার্থীদের দৃষ্টিভঙ্গি প্রসারিত করে, সৃজনশীলতা বাড়ায় এবং ভবিষ্যৎ নেতৃত্ব বিকাশে সহায়তা করে।”

তিনি আরও বলেন, দেশের বিভিন্ন শিক্ষাপ্রতিষ্ঠানে গ্রন্থকেন্দ্রের কার্যক্রম চালুর মাধ্যমে তরুণ প্রজন্মকে বইমুখী করতে জাতীয় গ্রন্থকেন্দ্র নিরলসভাবে কাজ করে যাচ্ছে।

বক্তারা বলেন, ডিজিটাল যুগে মোবাইল নির্ভরতার ফলে শিক্ষার্থীদের পাঠাভ্যাস কমে যাচ্ছে। বিদ্যালয় পর্যায়ে বইপাঠ কার্যক্রম নতুন প্রজন্মকে সুস্থ বিনোদন, সৃজনশীলতা ও জ্ঞানচর্চায় ফিরিয়ে আনতে গুরুত্বপূর্ণ ভূমিকা রাখবে।

পরে শিক্ষার্থীদের হাতে বিশিষ্ট লেখক হুমায়ুন আজাদের জনপ্রিয় গ্রন্থ “ফুলের গন্ধে ঘুম আসে না” বইটি তুলে দেওয়া হয়। বিভিন্ন শ্রেণির শিক্ষার্থীরা বই পেয়ে উচ্ছ্বাস প্রকাশ করেন এবং নিয়মিত বই পড়ার অঙ্গীকার ব্যক্ত করেন।

দিনব্যাপী এ গ্রন্থপাঠ উদ্বোধনী অনুষ্ঠানটি স্থানীয় বইপাঠ আন্দোলনে নতুন গতি সঞ্চার করবে বলে আয়োজকরা আশা প্রকাশ করেছেন।