রাজনীতি হোক যুক্তির, গায়ের জোরের নয়: তাসনিম জারা

সিবিএন ডেস্ক

দেশের রাজনীতি হোক যুক্তির, গায়ের জোরের নয় বলে মন্তব্য করেছেন জাতীয় নাগরিক পার্টির (এনসিপি) জ্যেষ্ঠ যুগ্ম সদস্যসচিব তাসনিম জারা। রোববার (৭ ডিসেম্বর) সামাজিক মাধ্যম ভেরিফায়েড ফেসবুক পোস্টে তিনি এ কথা বলেন।

তাসনিম জারা লিখেছেন, আজ বরিশালে ব্যারিস্টার ফুয়াদ ভাইকে ঘিরে যে ঘটনা ঘটেছে, তা ভীষণ উদ্বেগের। ফুয়াদ ভাইয়ের রাজনৈতিক আদর্শের সাথে আমার বা আপনার মিল না থাকতে পারে। তার দলের নীতি নিয়ে আপনার হাজারটা প্রশ্ন বা আপত্তি থাকতে পারে। কিন্তু একজন প্রার্থী যখন নিজের এলাকায় যান, তখন তাকে ঘিরে “চামড়া তুলে নেব” বা “জুতা মারো” স্লোগান দেওয়া কোনো সুস্থ গণতান্ত্রিক কালচার হতে পারে না।

তিনি আরও লিখেছেন, রাজনীতিতে বিরোধিতা থাকবে, তর্ক হবে, আপনারা চাইলে তাকে ভোট দেবেন, না চাইলে দেবেন না। কিন্তু কাউকে শারীরিকভাবে হেনস্তা করা বা এমন অশালীন ভাষায় আক্রমণ করা গ্রহণযোগ্য কোনো আচরণ নয়।

প্রসঙ্গত, আজ দুপুরের দিকে বরিশাল-৩ (মুলাদী-বাবুগঞ্জ) আসনে বাবুগঞ্জ এলাকায় ‘ভুয়া ভুয়া’ স্লোগান তুলে আমার বাংলাদেশ (এবি) পার্টির সাধারণ সম্পাদক ব্যারিস্টার আসাদুজ্জামান ফুয়াদকে লাঞ্ছিত করার অভিযোগ উঠে।