চট্টগ্রাম-কক্সবাজার মহাসড়ক ছয় লেনে উন্নীত করা হবে: সালাহউদ্দিন আহমদ

এম. মনছুর আলম, চকরিয়া :

বিএনপির জাতীয় স্থায়ী কমিটির সদস্য, সাবেক মন্ত্রী ও কক্সবাজার-১ আসনে ধানের শীষ প্রতীক নিয়ে প্রতিদ্বন্দ্বী সালাহউদ্দিন আহমদ বলেছেন, পলাতক ফ্যাসিস্ট শেখ হাসিনা গণতন্ত্রকে ধ্বংস করেছে। গণতন্ত্রকামী জনতার দীর্ঘ রক্তাক্ত সংগ্রামের কারণে আওয়ামী লীগ ক্ষমতা হারিয়ে পালাতে বাধ্য হয়েছে। এখন দেশের প্রয়োজন এমন একটি নির্বাচন, যেখানে জনগণ ফ্যাসিবাদের বিরুদ্ধে স্পষ্ট অবস্থান নেবে এবং বিএনপির নেতৃত্বে একটি শক্তিশালী, সাম্যভিত্তিক গণতান্ত্রিক রাষ্ট্র প্রতিষ্ঠিত হবে।

তিনি বলেন, ফেব্রুয়ারির প্রথমার্ধে ত্রয়োদশ জাতীয় সংসদ নির্বাচন অনুষ্ঠিত হবে। জনগণের ভোটে বিএনপি ক্ষমতায় এলে সরকারের প্রথম প্রকল্প হিসেবে চট্টগ্রাম-কক্সবাজার মহাসড়ককে ছয় লেনে উন্নীত করা হবে। পাশাপাশি আগামী এক থেকে দেড় বছরের মধ্যে গভীর সমুদ্র বন্দর পূর্ণাঙ্গরূপে চালু হলে এই মহাসড়ক ছয় লেনে উন্নীত করা বাধ্যতামূলক হয়ে পড়বে। তাই আগেই এ প্রকল্প হাতে নেওয়া হবে।

রবিবার (৭ ডিসেম্বর) চকরিয়া-পেকুয়া আসনের হারবাং ইউনিয়নের হারবাং বাজারে নির্বাচনী পথসভায় তিনি এসব কথা বলেন।

তিনি আরও বলেন, শহীদ রাষ্ট্রপতি জিয়াউর রহমান দেশে বহুদলীয় গণতন্ত্র প্রতিষ্ঠা করেছিলেন। তাঁর সুযোগ্য সহধর্মিণী বেগম খালেদা জিয়া আপোষহীন নেতৃত্ব দিয়ে সেই গণতন্ত্রকে এগিয়ে নিয়েছেন। স্বৈরাচার এরশাদবিরোধী দীর্ঘ আন্দোলনে তাঁর নেতৃত্বে দেশবাসী তাঁকে ‘দেশনেত্রী’ উপাধিতে ভূষিত করে। গণতন্ত্রের প্রশ্নে কখনো আপোষ না করায় আবারো তিনি জনগণের কাছে ‘গণতন্ত্রের মা’ হিসেবে অভিহিত হয়েছেন।
তিনি বেগম খালেদা জিয়ার সুস্থতা কামনা করে সবার দোয়া প্রার্থনা করেন।

সালাহউদ্দিন আহমদ আশা প্রকাশ করে বলেন, নির্বাচন কমিশন শিগগিরই জাতীয় সংসদ নির্বাচনের তফসিল ঘোষণা করবে। তফসিল ঘোষণার পরপরই বিএনপির প্রার্থীরা আনুষ্ঠানিক প্রচারণা শুরু করবেন। দীর্ঘ দেড় যুগ পর দেশের মানুষ ভোটাধিকার প্রয়োগের সুযোগ পেতে যাচ্ছে। আগামীর নির্বাচন হবে দেশের ইতিহাসে অত্যন্ত গুরুত্বপূর্ণ—ফ্যাসিবাদ ও স্বৈরশাসন থেকে মুক্ত হয়ে গণতন্ত্র পুনরুদ্ধারের নির্বাচন।

রবিবার সকাল ১২টায় নিজ নির্বাচনী এলাকায় ষষ্ঠ দিনের মতো গণসংযোগ চালান ধানের শীষ প্রতীকের এই প্রার্থী। প্রতিটি এলাকায় তাকে দেখার জন্য জনতার ব্যাপক উপস্থিতি লক্ষ্য করা যায়।
তিনি নুনাছড়ি, নয়াপাড়া, রাখাইন পাড়া, হারবাং বাজার, কালা সিকদার পাড়া, গুদার পাড়া ও গয়ালমারা পাহাড়তলীতে গণসংযোগ ও পথসভায় অংশ নেন। বিকেলে সুরাজপুর-মানিকপুর ইউনিয়নে যাওয়ার পরিকল্পনা থাকলেও অনিবার্য কারণে তা স্থগিত করা হয়।

কক্সবাজার-১ আসনের টানা তিনবারের সাবেক সংসদ সদস্য সালাহউদ্দিন আহমদ ২ ডিসেম্বর থেকে প্রচারণা শুরু করেন। এরপর থেকে প্রতিদিন বিভিন্ন ইউনিয়ন, ওয়ার্ড ও গ্রামে গণসংযোগ, পথসভা ও উঠান বৈঠক করছেন। রবিবার রাতে তার ঢাকায় ফিরে যাওয়ার কথা রয়েছে বলে জানিয়েছেন একান্ত সচিব ছফওয়ানুল করীম।

নির্বাচনী গণসংযোগে উপস্থিত ছিলেন—সাবেক এমপি সালাহউদ্দিন আহমদের সহধর্মিণী এডভোকেট হাসিনা আহমদ, উপজেলা বিএনপির সভাপতি এনামুল হক, পৌরসভা বিএনপির সভাপতি সাবেক মেয়র নুরুল ইসলাম হায়দার, উপজেলা বিএনপির সাধারণ সম্পাদক এম মোবারক আলী, পৌর বিএনপির সাধারণ সম্পাদক এম আবদুর রহিম, সিনিয়র সহ-সভাপতি গিয়াস উদ্দিনসহ বিএনপির অঙ্গ ও সহযোগী সংগঠনের নেতৃবৃন্দ।