মহেশখালীতে সাইক্লোন সেল্টার দখল করে পোলট্রি ফার্ম, গুঁড়িয়ে দিল প্রশাসন

সিবিএন ডেস্ক

মহেশখালী উপজেলার বড় মহেশখালী ইউনিয়নের পশ্চিম ফকিরাঘোনা এলাকায় দীর্ঘদিন ধরে অবৈধভাবে দখলকৃত সরকারি সাইক্লোন সেল্টারটি উচ্ছেদ করেছে উপজেলা প্রশাসন।

বৃহস্পতিবার (৪ ডিসেম্বর) ভোরে অভিযান পরিচালনা করে ভবনটি দখলমুক্ত করা হয়। স্থানীয়ভাবে তথ্য অনুযায়ী, সেল্টারটি দখলে রেখে সেখানে বড় আকারের পোলট্রি ফার্ম পরিচালনা করছিলেন প্রভাবশালী হিসেবে পরিচিত আবু মোজাহেদ মোহাম্মদ মোক্তার।

স্থানীয়দের অভিযোগ, দীর্ঘদিন প্রশাসনিক নজরদারি না থাকায় দুর্যোগকালীন আশ্রয়কেন্দ্রটি ব্যক্তিগত বাণিজ্যিক ব্যবহারে চলে যায়। একাধিকবার অভিযোগ জানানো হলেও কার্যকর পদক্ষেপ না থাকায় ধীরে ধীরে পুরো ভবন দখলে নেওয়া হয়। এ কাজে স্থানীয় রাজনৈতিক প্রভাবও ছিল বলে অভিযোগ রয়েছে।

সাধারণ মানুষ ও সচেতন মহল বলেন, বারবার ঘূর্ণিঝড় ও জলোচ্ছ্বাসপ্রবণ মহেশখালীতে সাইক্লোন সেল্টার মানুষের জীবন রক্ষার একটি গুরুত্বপূর্ণ অবলম্বন। কিন্তু দীর্ঘদিন এটি দখল হয়ে থাকায় এলাকার মানুষ প্রকৃত দুর্যোগমূহূর্তে আশ্রয়হীন অবস্থায় পড়ার ঝুঁকিতে ছিল। তারা দ্রুত সেল্টারটি সংস্কার করে পুনরায় দুর্যোগকালীন আশ্রয়কেন্দ্র হিসেবে চালু করার দাবি জানান।

মহেশখালী উপজেলা নির্বাহী কর্মকর্তা ইমরান মাহমুদ ডালিম বলেন, “অবৈধভাবে সরকারি সাইক্লোন সেল্টার দখল করে মুরগির ফার্ম পরিচালনার প্রমাণ পাওয়ায় অভিযান চালিয়ে উচ্ছেদ করা হয়েছে। ভবিষ্যতে এ ধরনের দখলদারিত্বে সংশ্লিষ্টদের বিরুদ্ধে কঠোর ব্যবস্থা নেওয়া হবে।”

তিনি তথ্য দিয়ে সহায়তা করায় সংবাদকর্মীদেরও ধন্যবাদ জানান।

স্থানীয়রা উচ্ছেদ অভিযানে স্বস্তি প্রকাশ করে বলেন—”যে জায়গা আমাদের দুর্যোগের আশ্রয়, সেখানে ফার্ম হওয়া ছিল লজ্জাজনক। প্রশাসনের এই পদক্ষেপ প্রশংসনীয়।”