সেন্টমার্টিন যাওয়ার পথে ইঞ্জিন বিকল, নাফ নদীতে ভাসতে থাকা সার্ভিস ট্রলারসহ ৪৫ যাত্রী উদ্ধার

আব্দুস সালাম, টেকনাফ;

টেকনাফের নাফ নদীতে ইঞ্জিন বিকল হয়ে ভাসতে থাকা সেন্টমার্টিনগামী একটি সার্ভিস ট্রলারসহ ৪৫ জন যাত্রীকে উদ্ধার করেছে কোস্টগার্ড।

বৃহস্পতিবার (৪ ডিসেম্বর) রাতে কোস্টগার্ডের মিডিয়া কর্মকর্তা লেফটেন্যান্ট কমান্ডার সিয়াম-উল-হক বিষয়টি নিশ্চিত করেন।

তিনি জানান, বৃহস্পতিবার বেলা ১১টার দিকে ‘এমভি মায়ের দোয়া’ নামের একটি যাত্রীবাহী ট্রলার টেকনাফ পৌরসভার কাইউখখালী ঘাট থেকে ৪৫ জন যাত্রী নিয়ে সেন্টমার্টিনের উদ্দেশ্যে রওনা দেয়। দুপুর ১২টার দিকে ট্রলারটি শাহপরীরদ্বীপ সংলগ্ন গোলারচর এলাকায় পৌঁছালে শ্যাফট ভেঙে যান্ত্রিক ত্রুটির কারণে ইঞ্জিন বিকল হয়ে পড়ে এবং ট্রলারটি নদীতে ভাসতে থাকে।

এসময় কোস্টগার্ড আউটপোস্ট শাহপরীর একটি টহল দল ভাসমান ট্রলারটি দেখতে পেয়ে দ্রুত অভিযান চালিয়ে ট্রলারসহ ৪৫ যাত্রীকে নিরাপদে উদ্ধার করে। পরে তাদের প্রাথমিক চিকিৎসা ও প্রয়োজনীয় সহায়তা প্রদান করে স্বজনদের কাছে হস্তান্তর করা হয়।

তিনি আরও বলেন, “বাংলাদেশ কোস্টগার্ড ভবিষ্যতেও এ ধরনের উদ্ধার অভিযান অব্যাহত রাখবে।”